De Vualåg füa'n Nestroy sei Stückl woa des Drama „Ein Trauerspiel in Berlin“ vom Karl vo Holtei, des wås in Berlin 1837 aum Aufaung a großa Bühnaneafoig woa. Da Nestroy håt ziemli genau de Haundlung üwanumma, owa a gaunz an aunas End vafåsst. Aus dem unhamlich pathetisch'n und üwaspaunnt'n „Ehrgefühl“ vom Holteisch'n Tåglöhna Franz måcht a den genauso üwaspaunnt'n und auf sei vameitliche "Ehre" stoiz'n Hoizhåcka Lorenz, a Karekatua vo dem totäu vakitscht'n schlicht'n Bealina. Da Lorenz is de Hauptfigua mit ana unhamlich egoistisch'n Eifasucht, owa aa mit ana gaunz nåch Wean passend'n spaunnend'n Kriminäug'schicht. In Nestroy is gelunga, mit seina Språchkunst de Eig'nheit'n vo dera Figua ois an si söwa füa Höchares gebua'n fühlat'n Proletaria zum zag'n.